Plaasaanval in Ermelo: Bejaardes met kookwater, strykyster gemartelArgieffoto ŉ Bejaarde egpaar van Ermelo, Mpumalanga, is Donderdagoggend deur aanvallers oorval en met kookwater en ŉ strykyster gemartel, skaars vier dae nadat die liggaam van JR Buhrman (77) in sy plaashuis in dieselfde omgewing dood aangetref is. Sers. Gerald Sedibe, ŉ polisiewoordvoerder, het aan Maroela Media bevestig dat die egpaar Donderdagoggend om 04:00 in die slaapkamer van hul plaashuis, op die Bloukop-plaas, deur drie gewapende mans oorval is. Die egpaar is onderskeidelik 76 en 73 jaar oud. Die egpaar se name is intussen op sosiale media bekend gemaak as Edward en Ina de Villiers, maar die polisie kon dit nog nie bevestig nie. “Die aanvallers het hulle vasgebind en kookwater oor hulle uitgegooi,” het Sedibe gesê. “Hulle het geld en die kluis se sleutels geëis.” Dit is in die stadium nog nie bekend waarom die egpaar nie die kluis se sleutels oorhandig het nie. “Die mans het daarna die vrou na ŉ buitekamer geneem waar hulle haar met ŉ warm strykyster op haar bors gebrand het in ŉ poging om die sleutels te kry,” het Sedibe bygevoeg. Die aanvallers het uiteindelik die kluis uit die muur gebreek en met die egpaar se bakkie gevlug. Die boer kon homself bevry en het hulp oor die noodradio ontbied. “Een van die bure het die egpaar te hulp gesnel en ŉ ambulans ontbied. Een van die boere in die omgewing het die egpaar se bakkie naby Breyten opgemerk en die verdagtes agternagesit,” het Sedibe verduidelik. “Die aanvallers het op hom losgebrand en hy het teruggeskiet. Niemand is in die oor-en-weer-skietery beseer nie. Die verdagtes het in die veld ontsnap.” Die egpaar se voertuig en die kluis is opgespoor. Die egpaar is na ŉ nabygeleë hospitaal geneem. Die man is stabiel en het brandwonde aan sy kop en gesig opgedoen. Die vrou is in ŉ ernstige toestand. Niemand is nog in verband met die aanval in hegtenis geneem nie. Die polisie ondersoek ŉ saak van huisbraak. Sedibe het gesê ekstra aanklagte van poging tot moord kan moontlik bygevoeg word. Lees ook: Video: Aantal plaasaanvalle vir 2014 bekend gemaak Plaasmoorde: “Wanneer gaan dié euwel end kry?” Vermoorde Ermelo-boer se naam bekend; twee ondervra Plaasmoord: Bejaarde naby Ermelo vermoor